Xinzhai

Xinzhai () er en oldtidsby og et arkeologisk utgravningssted i Henan i Kina som også er navngivende for Xinzhaikulturen (). Xinzhai ligger drøyt 20 km sørøst for byen Xinmi i Zhengzhous storbyområde.

Xinzhaikulturen er en tidlig bronsealderkultur under Xia-dynastiet som eksisterte omtrent fra 1870 f.Kr. til 1720 f.Kr. Xinzhaikulturen er en kulturell lenke mellom den eldre Longshankulturen og den etterfølgende Erlitoukulturen, og utgravningene ved Xinzhai viser spor av de begge de tilgrensende kulturene. Den muromsluttede byen kan ha blitt grunnlagt av Xiandynastiets andre konge Qi og vært hovedstad for Xiadynastiet frem til at kong Shao Kang tok makten.

Ruinene etter Xinzhai ble funnet i 1964 og utgravningene begynte i 1979, hvorpå en rekke utgravninger har fulgt etter 1999.

Utgravningsstedet inneholdt gjenstander fra tre epoker. 

Den eldste epoken er fra Longshankulturen og er datert 2050 f.Kr. til 1900 f.Kr. Fra denne perioden ble det funnet artefakter som steinverktøy, pilspisser og mye leirgods, og det var også flere sirkulære askegroper. 

Den andre epoken tilhører Xinzhaikulturen, som kan deles i to underfaser; den tidlige Xinzhaikulturen er datert 1870 f.kr. til 1790 f.Kr. og den senere følger fra 1790 f.kr. til 1720 f.Kr. Fra Xinzhaikulturen har man funnet husfundamenter, diker og flere askegroper. Også en rekke gjenstander av stein og bein som spader, økser, kniver, pilspisser og nåler fra epoken er funnet. Av keramikk har man gravd ut for eksempel kar, gryter, kanner og tallerkener. 

Fra den tredje epoken har det hovedsakelig blitt funnet keramikk som minner meget om den første fasen av Erlitoukulturen. Sannsynligvis var den tredje epoken samtidig med Fase I fra Erlitoukulturen (1750 f.Kr. til 1705 f.Kr.).

Se også
 Longshankulturen
 Erlitoukulturen

Referanser

Litteratur 
 

Kinas historie
Bronsealderen
Asiatiske arkeologiske kulturer
Henan